b'\n_START_ARTICLE_\nVladimir Jarmolenko\n_START_SECTION_\nBiografija\n_START_PARAGRAPH_\n1966 m. baig\xc4\x97 Kauno 10-\xc4\x85j\xc4\x85 vidurin\xc4\x99 mokykl\xc4\x85. 1966\xe2\x80\x931972 m. studijavo Kauno medicinos institute ir \xc4\xafgijo biofiziko kvalifikacij\xc4\x85. Nuo 1971 m. \xe2\x80\x93 S\xc4\x85junginio sviesto ir s\xc5\xabri\xc5\xb3 pramon\xc4\x97s mokslinio tyrimo instituto Lietuvos filialo technikas, v\xc4\x97liau tapo in\xc5\xbeinieriumi \xe2\x80\x93 fiziku, jaunesnioju moksliniu bendradarbiu. 1977\xe2\x80\x931980 m. buvo Pu\xc5\xa1\xc4\x8dino biologin\xc4\x97s fizikos instituto aspirantas, apgyn\xc4\x99s disertacij\xc4\x85 tapo Biologijos moksl\xc5\xb3 kandidatu (v\xc4\x97liau \xc5\xa1is laipsnis prilygintas gamtos moksl\xc5\xb3 daktaro laipsniui). Nuo 1983 m. dirbo Kauno medicinos instituto Fizikini\xc5\xb3 ir chemini\xc5\xb3 tyrim\xc5\xb3 laboratorijos ved\xc4\x97ju. Nuo 1986 m. buvo Biologin\xc4\x97s ir bioorganin\xc4\x97s chemijos katedros vyresnysis d\xc4\x97stytojas._NEWLINE_I\xc5\xa1rinktas \xc4\xaf Auk\xc5\xa1\xc4\x8diausi\xc4\x85j\xc4\x85 Taryb\xc4\x85-Atkuriam\xc4\x85j\xc4\xaf Seim\xc4\x85, 1992-1996 m. ir 1996-2000 m. kadencij\xc5\xb3 Seimus. 1990\xe2\x80\x931993 m. buvo Pilie\xc4\x8di\xc5\xb3 teisi\xc5\xb3 ir tautybi\xc5\xb3 reikal\xc5\xb3 komisijos narys, nuo 1991 m. \xe2\x80\x93 ir jos pirmininko pavaduotojas. 1991\xe2\x80\x931993 m. veikusios deryb\xc5\xb3 su Rusija d\xc4\x97l soviet\xc5\xb3 kariuomen\xc4\x97s i\xc5\xa1vedimo i\xc5\xa1 Lietuvos delegacijos narys. 1992\xe2\x80\x931996 m. \xe2\x80\x93 Lietuvos delegacijos \xc5\xa0iaur\xc4\x97s Atlanto Asambl\xc4\x97joje vadovo pavaduotojas. Nuo pat \xc4\xafk\xc5\xabrimo 1993 m. \xe2\x80\x93 T\xc4\x97vyn\xc4\x97s S\xc4\x85jungos narys._NEWLINE_1999 m. lapkri\xc4\x8dio 21 d. atsistadydino i\xc5\xa1 Seimo nario pareig\xc5\xb3 ir per\xc4\x97jo \xc4\xaf diplomatin\xc4\x99 tarnyb\xc4\x85. Dirbo U\xc5\xbesienio reikal\xc5\xb3 ministerijoje, buvo ambasados Belgijoje, Nyderlanduose ir Liuksemburge vadovas, v\xc4\x97liau \xe2\x80\x93 ambasados Graikijoje, Bulgarijoje, Rumunijoje ir Albanijoje ministras patar\xc4\x97jas (rezidavo At\xc4\x97nuose). 2006-2008 m. buvo Lietuvos laikinasis reikal\xc5\xb3 patik\xc4\x97tinis Rumunijoje, 2008-2013 m. - ambasadorius \xc5\xa1ioje \xc5\xa1alyje.'